ליאור גרזון

ליאור גרזון (נולדה ב-16 בדצמבר 2001) היא שחקנית כדורסל ישראלית המשחקת בעמדת הפורוורד באליצור רמלה בליגת העל ובנבחרת ישראל. גרזון החלה את דרכה במחלקת הנערות של מכבי רעננה ושיחקה גם בנבחרות הצעירות של ישראל ובליגת המכללות בארצות הברית.

קריירה
תחילת הקריירה

גרזון החלה את דרכה בכדורסל במחלקת הנערות של מכבי רעננה. כשהייתה בתיכון עברה לשחק בקבוצת האקדמיה של איגוד הכדורסל במכון וינגייט שהתמודדה בליגה הלאומית. ב-2018 הצטרפה גרזון לקבוצת הבוגרות של מכבי רעננה ושיחקה לראשונה בליגת העל. למשך תקופה קצרה שיחקה גרזון במקביל גם ברעננה וגם בקבוצת האקדמיה במסגרת "הכרטיס הכפול" עד שהחליטה להתמקד בליגת העל. גרזון עזבה את מכון וינגייט ועברה ללמוד בתיכון חוף השרון. בעונת 2018/19 היא קלעה כ-9 נקודות בממוצע למשחק ונבחרה לתגלית העונה במשאל שערך עיתון הארץ בקרב מאמני הליגה.

ב-2019 הצטרפה גרזון לאליצור רמלה ושיחקה בשורותיה בליגת העל וביורוקאפ אך עונת המשחקים הופסקה בשל מגפת הקורונה.
בנבחרות ישראל

ב-2016 שיחקה גרזון בנבחרת הקדטיות של ישראל באליפות אירופה דרג ב' שנערכה ברומניה. הנבחרת הגיעה למקום הרביעי וגרזון קלעה 6 נקודות בבמוצע למשחק. גרזון השתתפה עם נבחרת הקדטיות גם באליפות אירופה דרג ב' ב-2017 שנערכה בצפון מקדוניה. גרזון הייתה הקלעית המצטיינת של הנבחרת עם כ-16 נקודות בממוצע למשחק והגיעה עם הנבחרת למקום התשיעי.

ב-2018 שיחקה גרזון בנבחרת הנערות של ישראל באליפות אירופה דרג ב' שנערה באוסטריה. הנבחרת הגיעה למקום השלישי והעפילה לדרג א'. גרזון הייתה הקלעית הבולטת של הנבחרת עם כ-17 נקודות בממוצע למשחק ונבחרה לחמישיית הטורניר. ב-2019, באליפות אירופה דרג א' שנערכה בבוסניה, קלעה גרזון 7 נקודות בממוצע למשחק והגיעה עם הנבחרת למקום ה-11.

גרזון הוזמנה לראשונה לנבחרת הבוגרת לקראת אליפות אירופה 2023. היא נפצעה במשחק הכנה, אך בכל זאת נכללה בסגל של ישראל לאליפות, שכלל גם את אחותה, ירדן. הנבחרת הודחה בשלב הבתים וגרזון שותפה בשני משחקים למשך דקות מועטות. גרזון המשיכה לשחק בנבחרת במוקדמות אליפות אירופה 2027.

קריירת מכללות

ב-2020 הצטרפה גרזון לאוניברסיטת וילאנובה, שם שיתפה פעולה עם שחקנית ישראלית נוספת, נוגה פלד פלץ. בעונתה הראשון בקבוצה היא לרוב עלתה מהספסל וקלעה כ-9 נקודות. בעונתה השנייה בקבוצה היא פתחה בחמישייה בכל המשחקים, קלעה כ-13 נקודות בממוצע למשחק ונבחרה לחמישייה השנייה ולשחקנית המשתפרת (במשותף עם שחקנית נוספת) של ליגת הביג איסט.

ב-2022 עברה גרזון לשחק באוניברסיטת אוקלהומה סטייט. בעונתה הראשונה בקבוצה היא קלעה כ-11 נקודת בממוצע למשחק ושברה את שיא האוניברסיטה למספר שלשות בעונה (80). בעונתה השנייה בקבוצה היא קלעה כ-9 נקודות בבממוצע למשחק.

ב-2024 עברה גרזון לשחק באוניברסיטת קולורדו, שם שיחקה עונה אחת וקלעה כ-11 נקודות בממוצע למשחק.

חזרה לליגת העל

לאחר חמש שנים בארצות הברית שבה גרזון לישראל ולקראת עונת 2025/26 הצטרפה מחדש לאליצור רמלה.

חייה האישיים

גרזון גדלה ברעננה ולה שתי אחיות ואח. אביה איתן שיחק כדורסל במחלקת הנוער של מכבי תל אביב ובמכבי דרום. אמה רותי שיחקה כדורעף בהפועל כפר סבא ובנבחרת ישראל. אחותה ירדן החלה את דרכה גם כן במחלקת הנערות של מכבי רעננה ושיחקה גם בנבחרות הצעירות של ישראל ובנבחרת הבוגרת. כיום היא משחקת באוניברסיטת מרילנד. אחותה יובל שיחקה כדורסל גם כן בגילאי נוער ואחיה דביר שיחק כדורסל במספר קבוצות בליגה הארצית ובליגה א'.

קישורים חיצוניים
 דף השחקנית באתר איגוד הכדורסל
 דף השחקנית באתר פיב"א
 הכל נשאר במשפחה: ראיון מיוחד עם ליאור וירדן גרזון, 8 במרץ 2023 באתר ספורטס רבי

הערות שוליים

קטגוריה:בוגרות בית החינוך המשותף חוף השרון
קטגוריה:בוגרות אוניברסיטת וילאנובה
קטגוריה:בוגרות אוניברסיטת קולורדו
קטגוריה:כדורסלניות אליצור רמלה
קטגוריה:כדורסלניות מכבי רעננה
קטגוריה:כדורסלניות נבחרת ישראל
קטגוריה:כדורסלניות ישראליות בליגת המכללות בארצות הברית
קטגוריה:ישראליות שנולדו ב-2001